钦定古今图书集成/历象汇编/历法典/第083卷 > 宋
## 钦定古今图书集成/历象汇编/历法典/第083卷 > 宋

### 文帝元嘉十三年诏太史造浑仪

按《宋书文帝本纪》，不载　按《隋书天文志》：“宋文帝以
元嘉十三年，诏大史更造浑仪。太史令钱乐之依案
旧说，采效仪象，铸铜为之，五分为一度，径六尺八分
少，周一丈八尺二寸六分少。地在天内不动，立黄赤
二道之规，南北二极之规，布列二十八宿。北斗极星，
置日月五星于黄道上，为之杠轴，以象天运，昏明中
星，与天相符。”梁末置于文德殿前，至如斯制，以为浑
仪。仪则内阙衡管，以为浑象，而地不在外，是参两法，
别为一体，就器用而求，犹浑象之流，外内天地之状不失其位也。吴时又有葛衡，明达天官，能为机巧，改
作浑天，使地居于天中，以机动之，天动而地上，以上
应晷度，则乐之之所放述也。

按《尚书通考》，“宋元嘉中，钱乐之铸铜作浑天仪，衡长
八尺，孔径一寸，玑径八尺，圆周二丈五尺强，转而望
之，以知日月星辰之所在”，即璿玑玉衡之遗法也。
按《律历志》：“吴中书令阚泽受刘洪乾象法于东莱徐
岳，又加解注。中常侍王蕃以洪术精妙，用推浑天之
理，以制仪象。”

按《隋书经籍志》，“《浑天象注》一卷，吴散骑常侍王蕃撰，
元嘉十七年造小浑天。”

按《宋书文帝本纪》，不载　按《隋书天文志》，“元嘉十七
年又作小浑天，二分为一度，径二尺二寸，周六尺六
寸，安二十八宿，中外官星，备足以白青黄等三色珠，
为三家星。其日月五星悉居黄道，亦象天运，而地在
其中。”